Karel Tilga

Karel Tilga (sündinud 5. veebruaril 1998 Pukas) on eesti kümnevõistleja.

Tilga lõpetas 2017. aastal Tartu Kristjan Jaak Petersoni Gümnaasiumi ja 2022. aastal Georgia Ülikooli (USA). Puka Koolis õppides harrastas ta jalgpalli, mängis ka FC Elva noortemeeskonnas. 2014. aastal alustas Tilga Tartus kergejõustikutreeningutega Jaan Tiitsaare käe all. Tema treeneriteks on olnud veel aastatel 2018–2021 Petros Kyprianou ja 2021–2022 Karl Robert Saluri. 2023. aastast on tema juhendaja Jeff Huntoon..

Sportlik karjäär 
Tilga võitis 2017. aasta kergejõustiku U20 Euroopa meistrivõistlustel 8002 punktiga pronksmedali.

Ta tuli 2021. aastal Ameerika Ühendriikides National Collegiate Athletic Association (NCAA) üliõpilasmeistriks kümnevõistluses tulemusega 8261 ja seitsmevõistluses tulemusega 6264 punkti.          
 
11. aprillil 2021. aastal täitis Karel Tilga Eesti aegade viienda tulemusega 8484 punkti Tokyo 2020 olümpianormi. Eesti kõigi aegade edetabelis jäid Tilgast ette Erki Nool (8815), Maicel Uibo (8604), Kristjan Rahnu (8526) ja Valter Külvet (8506). Tilga tõusis ka maailma hooaja edetabelijuhiks. Olümpiamängudel vigastas ta 100 m jooksus tagareit, ei saanud teivashüppes üle algkõrgusest ning sai kokkuvõttes 7018 punktiga 20. koha.

2022. aastal Belgradi sisemaailmameistrivõistlustel segasid Tilgat tervisemured ning ta jäi seitsmevõistluses 9. kohale tulemusega 5964 punkti. Järgnevatel suvistel võistlustel osalemist segasid vigastused.

2023. aastal võitis ta esikoha aprillis Itaalias Desenzano del Garda linnas toimunud kümnevõistlusel tulemusega 8482 punkti ning sai 4. koha Götzises 28. mail toimunud võistlusel tulemusega 8403 punkti.

26. augustil 2023. aastal saavutas ta 8681 punktiga 4. koha Budapestis toimunud 2023. aasta kergejõustiku maailmameistrivõistlustel ning tõusis Eesti kümnevõistluse kõigi aegade edetabelis teisele kohale. Maailma läbi aegade kümnevõistluse edetabelis annab see punktisumma 24. koha.

Auhinnakohti Eesti meistrivõistlustelt 
 2017 kümnevõistluses 2. koht, 7489 
 2018 kaugushüppes 3. koht, 7.33 (sisem.v.)
 2018 kõrgushüppes 3. koht, 2.05 (sisem.v.)
 2018 seitsmevõistlus 2. koht, 5789 (sisem.v.)
 2022 kuulitõukes 2. koht, 15.99 (sisem.v.)
 2022 kettaheites 2. koht, 49.49

Isiklikud rekordid 
Allikas: IAAF
Seisuga 26. august 2023

Välivõistlustel

Kümnevõistluse rekordi tulemused

Sisevõistlustel

Viited

Välislingid 
 

Karel Tilga Georgia ülikooli veebilehel
Karel Tilga püstitas neli isiklikku rekordit ja täitis Pariisi olümpiamängude normi. ohtuleht.ee, 30. aprill 2023.
Karel Tilga tegi ühe kuuga ära viimase kolme aasta töö. sport.postimees.ee, 29. mai 2023.
 Karel Tilga: eesmärk ja unistus on võita olümpiakuld, püstitada maailmarekord. sport.delfi.ee, 28. august 2023.

Eesti kümnevõistlejad
Valgast pärit sportlased
Sündinud 1998